Avertismentul OMS: "Ne aflăm într-un punct critic al pandemiei".
Tedros Adhanom Ghebreyesus, directorul general OMS, a vorbit vineri într-o conferință despre amploarea pandemiei. Acesta avertizează liderii mondiali cu privire la necesitatea de a lua măsuri împotriva răspândirii noului coronavirus. Spitalele și unitățile de terapie intensivă riscă să nu mai facă față.
Tedros Adhanom Ghebreyesus, directorul general OMS, a declarat într-o conferință vineri că "ne aflăm într-o conjuctură critică a pandemiei de Covid-19, în special în emisfera nordică" și că "următoarele luni vor fi foarte dure, amenințând câteva țări care se află într-un punct periculos", relatează Reuters. Mai mult, a avertizat liderii mondiali "să ia imediat măsuri pentru a preveni decesele, colapsul serviciilor esențiale de sănătate și închiderea școlilor", menționând că "actuala creștere a numărului de infectări a dus la supraîncărcarea spitalelor și unităților de terapie intensivă, care nu se știe cât vor mai face față – și e abia luna octombrie".Analizând modul în care țările ar putea evita carantinele nedorite, directorul OMS a insistat pe necesitatea de "a îmbunătăți testările, de a-i monitoriza pe cei infectați și de izolarea celor care pot răspândi virusul".